作者：陈允平
词牌/韵律：兰陵王

paragraphs: 楚天碧。
秋晚尘清禁陌。
朝鸡静，班退晓墀，回马金门漏犹滴。
千官佩如织。
来作黄扉寿客。
黑头相，玉虹紫貂，亲奉春慈拜南极。
丛萱燕堂北。
正霭护犀帷，香泛鲛额。
瑶池女伴驻鸾翼。
拥歌袖笼翠，舞鞯铺锦，屏开家庆怎画得。
想人在仙宅。
今夕。
是何夕。
正月满槐厅，凉透杶席。
黄花满地弄寒色。
喜蛩雨初霁，雁风又息。
龙楼宣劝，万岁里、宴太液。